Westend

A Westend (a 2019-ig használt nevén: WestEnd City Center) az osztrák Shopping City Süd után a régió[pontosabban?] második legnagyobb területű bevásárlóközpontja, a VI. kerületben, a Nyugati pályaudvar mellett található. 1999. november 12-én adták át, tulajdonosa a Demján Sándor alapította Gránit Pólus Management Részvénytársaság. A bevásárlóközpont magába foglal egy irodakomplexumot és egy szállodát is. Az épület több szakmai díjat is elnyert, megnyerte többek között a 2001. évi Prix d'Excellence Nemzetközi Ingatlanfejlesztési Nívódíj-pályázat első díját is kereskedelmi épület kategóriában. Története A bevásárlóközpont a Nyugati pályaudvar szomszédságában egy vasúti-ipari rekonstrukciós területen épült. A nevét a Nyugati téri 3. szám alatti kétes hírű szállodáról kapta, amelyet a pesti népnyelv a pályaudvarról „Westend-ház”-nak nevezett. 1978-as lebontása óta a helyén buszvégállomás és parkoló üzemel. A Váci út keleti oldalán állt felhagyott vasúti áruforgalmi raktárak helyén 1998-ban kezdődött meg az építkezés a Finta és Társai Építész Stúdió Kft. tervei alapján, a TriGranit kivitelezésében. Mind a tervezés, mind az építkezés feszített ütemterv szerint haladt. 1997 októberében még csak az elvi engedélyezési tervnél tartott, 1998 májusára elkészült a tervezés, így indulhatott el augusztusban a nagyszabású építkezés. 1999. februárra szerkezetkész volt az épület, a kiskereskedelmi területet még karácsony előtt, novemberben sikerült átadnia a kivitelezőnek. Az irodaház tömbje 2000 áprilisában, a szálloda pedig júliusban nyitotta meg a kapuit. A tervezés ideje alatt közel 120 tervezőt kellett koordinálni – a mai értelemben vett koordináció azonban még nem létezett akkoriban. A rekord rövid idő - mindössze 1 év - alatt tervezett épületet Demján Sándor 1999. novemberére kívánta átadni, mely egyben azt is jelentette, hogy a tervezés csak pár hónappal járt a kivitelezés előtt, ami hatalmas felelősséget rótt a Finta és Társai Építész Stúdióra. A munkálatokban alvállalkozók is részt vettek a Stúdión kívül. Többek közt az épület főbejáratánál helyet kapó vízesésnek tervbe integrálása is külön attrakció volt az építés alatt – a vízesés modelljét Los Alamosban egy hangárban építették meg, s annak a kísérletnek az eredményeként volt tervezési adatszolgáltatás a gépészet és statika irányába. Összességében elmondható, hogy a kicsivel több, mint egy év alatt kivitelezett épület sikeresen választ adott az ezredforduló kihívásaira. A komplexum kétharmada kereskedelmi célú funkciót, egyharmada pedig irodaház funkciót kapott, valamint választ ad a belvárosra jellemző parkolóhiányos kihívásokra is. A 2020-as évek energiahatékonysági kihívásaira a parkolóház tetejére rögzített 6500 négyzetméternyi felületű naperőművel reagált a tulajdonos. A 2026-ban átadott fotovoltatikus energiaforrás segítségével az évente 18 millió fős látogatottságú bevásárlóközpont energiaigényének 7 százalékát biztosítja. A program során elvégzett egyéb korszerűsítésekkel együtt az üzemeltetési költség 40 százalékkal csökkent. Bemutatása Ez az ország legnagyobb kereskedelmi, irodaház- és szállodaközpontja, több mint 200 000 négyzetméteres területet foglal el. Az "A" kategóriás irodahelyiségeket kínáló irodaterület nettó 16 216 négyzetméteres, amit három toronyban alakítottak ki, a kereskedelmi szintek fölött. A Westend rekordidő alatt, 370 nap alatt épült fel. Kétharmadát kereskedelmi tevékenység és szórakozási lehetőségek fedik le, egyharmadában irodaház működik, ezen felül része a 4* superior Crowne Plaza Budapest by IHG is (2020-ig az ötcsillagos, 230 szobás Hilton-hotel). Kuriózumnak számít a szomszédos pályaudvar sínpárjai fölé épült tetőkert, ahol ezernyi virág, bokor és fa biztosítja a kikapcsolódást. A pihenőpark számos programnak és rendezvénynek helyszíne. A téli hónapokban korcsolyapálya működik itt, nyáron pedig egy játszótér várja a gyermekeket. Az épület díjai FIABCI Prix d'Excellence Nagydíj (2001) ICSC Maxi Díj (2001) ICSC Fejlesztési Dicséret (2000), ICSC Maxi Díj Kiemelkedő Marketing Teljesítményért (1999) Az Európai Tetőkertek Szövetsége – 2000 Díja Üzletek 400 üzletéből közel 200 divatáruüzlet 50 étterem és kávézó Crowne Plaza Budapest szálloda, IHG (Intercontinental Szállodacsoport) Látnivalók 14 termes CinemaCity Westend 4DX multiplex mozi 20 méteres vízesés a Nyugati téri bejáratnál látványszökőkutak háromhektáros, fákkal, virágokkal, szobrokkal teli tetőkert Járatok Lásd: Nyugati pályaudvar metróállomás Jegyzetek Források www.westend.hu – Hivatalos honlap (2008-ban) További információk A TriGránit Fejlesztési Részvénytársaság honlapja Archiválva 2021. január 24-i dátummal a Wayback Machine-ben A bevásárlóközpont honlapja Pláza.lap.hu – Linkgyűjtemény